b'\n_START_ARTICLE_\nKirlian Camera\n_START_SECTION_\nIstorija\n_START_PARAGRAPH_\nOficialiai grup\xc4\x99 1980 met\xc5\xb3 pavasar\xc4\xaf Parmoje (Italija) \xc4\xafk\xc5\xabr\xc4\x97 vokalistas ir klavi\xc5\xa1ininkas Angelo Bergamini. I\xc5\xa1 ties\xc5\xb3 ji egzistavo jau nuo 1979 kaip Suicide Commando. V\xc4\x97liau, su\xc5\xbeinoj\xc4\x99, kad grup\xc4\x97 tokiu pavadinimu jau egzistuoja, jo atsisak\xc4\x97. Pavadinimas Kirlian Camera kil\xc4\x99s nuo Semiono Kirliano i\xc5\xa1rasto b\xc5\xabdo fotografuoti objektus taip, kad matyt\xc5\xb3si j\xc5\xb3 \xe2\x80\x9eaura\xe2\x80\x9c, o j\xc4\xaf pasi\xc5\xabl\xc4\x97 bosistas Mauro Montacchini, kitas grup\xc4\x97s steig\xc4\x97jas. Tre\xc4\x8diasis buvo klavi\xc5\xa1ininkas Fabrizio Chiari. Grup\xc4\x97 tapo pilnai sukomplektuota, kai 1980 metais prie jos prisijung\xc4\x97 daininink\xc4\x97 Simona Bruja. Tais pa\xc4\x8diais metais Milano (Italija) Cristallo teatre \xc4\xafvyko ir pirmasis j\xc5\xb3 gyvas pasirodymas._NEWLINE_Netrukus po bandymo \xc4\xafra\xc5\xa1yti pirm\xc4\x85j\xc4\xaf album\xc4\x85 Dawn grup\xc4\x99 paliko Mauro Montacchini ir j\xc4\xaf pakeit\xc4\x97 Giorgio Vecchi._NEWLINE_1981 Italian Records i\xc5\xa1leid\xc5\xbeia pirm\xc4\x85j\xc4\xaf oficial\xc5\xb3 grup\xc4\x97s album\xc4\x85 miniplok\xc5\xa1tel\xc4\x97je tuo pa\xc4\x8diu pavadinimu\xc2\xa0\xe2\x80\x93 Kirlian Camera. Albume buvo keturios dainos, bendra jo trukm\xc4\x97\xc2\xa0\xe2\x80\x93 18 min. 50 sek._NEWLINE_1982 metais grup\xc4\x97s sud\xc4\x97tis v\xc4\x97l pasikeit\xc4\x97: Fabrizio Chiari per\xc4\x97jo \xc4\xaf grup\xc4\x99 East Wall, o j\xc4\xaf pakeit\xc4\x97 Paul Sears, grojantis \xc4\xafvairiais instrumentais. Giorgio Vecchi taip pat paliko Kirlian Camera, o vietoje jo prisijung\xc4\x97 Bruno Bizzarri._NEWLINE_Grup\xc4\x97 i\xc5\xa1leido dar kelis mini albumus, vien\xc4\x85 j\xc5\xb3\xc2\xa0\xe2\x80\x93 Passing Masks (1982)\xc2\xa0\xe2\x80\x93 Simonos Bruja vardu su kita \xc4\xafra\xc5\xa1\xc5\xb3 kompanija. Grup\xc4\x97s pavadinimo jame negal\xc4\x97jo min\xc4\x97ti d\xc4\x97l sutarties su Italian Records. Galiausiai 1983 metais i\xc5\xa1leid\xc5\xbeia ir pirm\xc4\x85j\xc4\xaf pilnos trukm\xc4\x97s album\xc4\x85 (LP) It Doesn\xe2\x80\x99t Matter, Now. Jame oficiali grup\xc4\x97s sud\xc4\x97tis nurodyta kiek kitokia: klavi\xc5\xa1ikinkas ir tekst\xc5\xb3 autorius Bergamini, bosistas Sears ir prodiuseris bei b\xc5\xabgnininkas Charlie Mallozzi._NEWLINE_Albumas\xc2\xa0\xe2\x80\x93 singlas Blue Room i\xc5\xa1leid\xc5\xbeiamas v\xc4\x97l kitokia sud\xc4\x97timi. Be Angelo Bergamini ir Paul Sears buvo sugr\xc4\xaf\xc5\xbeusi vokalist\xc4\x97 Simona Bruja, Bruno Bizzarri ir du nauji nariai: elektroniniais b\xc5\xabgnais grojantis Piero Canavera ir gitaristas Renato Ollivo. Blue Room atne\xc5\xa1\xc4\x97 grupei pirm\xc4\x85j\xc4\xaf populiarum\xc4\x85 Europoje, ta\xc4\x8diau viduje ji vis dar nestabili. Po \xc5\xa1io albumo pasirodymo Kirlian Camera paliko Paul Sears, o ji pati pasira\xc5\xa1\xc4\x97 sutart\xc4\xaf su Virgin Music. Grup\xc4\x97 i\xc5\xa1leido dar kelis singlus, ta\xc4\x8diau Blue Room populiarumo jie nepakartojo._NEWLINE_I\xc5\xa1 grup\xc4\x97s i\xc5\xa1\xc4\x97jo ir vokalist\xc4\x97. Jau pasibaigus kontraktui su Virgin Music, Kirlian Camera i\xc5\xa1leido singl\xc4\x85 Austria ir antraj\xc4\x85 LP Eclipse Das Schwarze Denkmal.\n_START_SECTION_\nMuzika\n_START_PARAGRAPH_\nKirlian Camera yra viena i\xc5\xa1 grupi\xc5\xb3, kurioms labai sunku priskirti konkret\xc5\xb3 muzikos \xc5\xbeanr\xc4\x85. J\xc5\xb3 stilius kei\xc4\x8diasi beveik kiekviename albume ir varijuoja nuo psichodelin\xc4\x97s elektronikos ar net minimalizmo iki industrin\xc4\x97s muzikos\xc2\xa0\xe2\x80\x93 b\xc5\xabtent \xc5\xa1iais terminais ir yra da\xc5\xbeniausiai apib\xc5\xabdinama grup\xc4\x97s k\xc5\xabryba. D\xc4\x97l li\xc5\xabdn\xc5\xb3 tekst\xc5\xb3 ir atmosferos jie taip pat laikomi gotikos grupe._NEWLINE_Dain\xc5\xb3 tekstus tikriausiai b\xc5\xabt\xc5\xb3 galima apib\xc5\xabdinti net kaip filosofinius. Kirlian Camera beveik nesigilina \xc4\xaf futurizm\xc4\x85, kompiuterizuot\xc4\x85 ir \xc5\xa1alt\xc4\x85 ateities pasaul\xc4\xaf, kok\xc4\xaf pie\xc5\xa1ia tarkim Kraftwerk dainos. \xc5\xa0ios grup\xc4\x97s muzika yra \xc5\xa1alta, kaip ir pridera industrijai, ta\xc4\x8diau jausmingas, da\xc5\xbenai net skausmingas vokalas ir tekstai atskleid\xc5\xbeia, kad tas \xc5\xa1altumas\xc2\xa0\xe2\x80\x93 tik i\xc5\xa1orinis. B\xc5\xabdinga gilinimasis \xc4\xaf vidin\xc4\xaf \xc5\xbemogaus pasaul\xc4\xaf, jausmus ir i\xc5\xa1gyvenimus\xc2\xa0\xe2\x80\x93 tipi\xc5\xa1kas to pavyzdys yra daina desert inside._NEWLINE_Pats Angelo Bergamini termino industrija nem\xc4\x97gsta ir nesutinka, kad grup\xc4\x97s muzika b\xc5\xabt\xc5\xb3 taip vadinama (i\xc5\xa1 interviu )._NEWLINE_Kirlian Camera yra \xc4\xafra\xc5\xa1iusi nema\xc5\xbeai bendr\xc5\xb3 projekt\xc5\xb3 su industrin\xc4\x97s muzikos grupe Wumpscut.'